《寄题郑亨仲可友亭》
宋代·范浚

郑君坐交穷，结柳穷不去。无朋长独立，老大荒村住。

荒村扫人迹，取友惟西山。当应爱山标，可望不可攀。

牵萝架风亭，巀嶭揖高调。修檐入危碧，阮眼坐相照。

嗟今轻薄子，对面生九疑。宁如友真山，贞质终无移。

怜君意超超，愧我劳勿勿。未共结交心，漫负心脾骨。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。